Document ID: 32007D0605

KOMISSION PÄÄTÖS,
tehty 7 päivänä elokuuta 2007,
yhteisen kalastuspolitiikan toteuttamiseksi tarpeellisten tietojen keruusta ja hallinnasta eräille jäsenvaltioille vuonna 2007 aiheutuvien menojen tukikelpoisuudesta
(tiedoksiannettu numerolla K(2007) 3737)
(2007/605/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisen kalastuspolitiikan täytäntöönpanoa ja kansainvälisen merioikeuden alaa koskevista yhteisön rahoitustoimenpiteistä 22 päivänä toukokuuta 2006 annetun neuvoston asetuksen (EY) N:o 861/2006 (1) ja erityisesti sen 24 artiklan 1 kohdan,
sekä katsoo seuraavaa:
(1)
Asetuksessa (EY) N:o 861/2006 säädetään edellytykset, joilla jäsenvaltiot voivat saada yhteisön rahoitusosuuden menoihin, jotka ovat aiheutuneet tietojen keruuta ja hallintaa koskevista kansallisista ohjelmista.
(2)
Ohjelmat laaditaan yhteisön puitteista yhteisen kalastuspolitiikan toteuttamista varten tarvittavien tietojen keruulle ja hallinnalle 29 päivänä kesäkuuta 2000 annetun neuvoston asetuksen (EY) N:o 1543/2000 (2) ja yhteisön kalastusalan tietojenkeruun vähimmäisohjelmista ja laajoista ohjelmista ja neuvoston asetuksen (EY) N:o 1543/2000 soveltamista koskevista yksityiskohtaisista säännöistä 25 päivänä heinäkuuta 2001 annetun komission asetuksen (EY) N:o 1639/2001 (3) mukaisesti.
(3)
Belgia, Tanska, Saksa, Viro, Kreikka, Espanja, Ranska, Irlanti, Italia, Kypros, Latvia, Liettua, Malta, Alankomaat, Puola, Portugali, Suomi, Slovenia, Ruotsi ja Yhdistynyt kuningaskunta ovat toimittaneet kansalliset ohjelmansa vuodelle 2007. Nämä jäsenvaltiot ovat myös jättäneet hakemukset yhteisön rahoitusosuuden saamiseksi.
(4)
Komissio on tutkinut jäsenvaltioiden ohjelmat ja arvioinut menojen tukikelpoisuuden.
(5)
Neuvoston päätös 2000/439/EY (4) kumottiin neuvoston asetuksella (EY) N:o 861/2006. Viimeksi mainitun asetuksen 16 artiklan mukaan perustietojen keruusta aiheutuvat yhteisön rahoitustoimenpiteet voivat olla enintään 50 prosenttia saman asetuksen (861/2006) 23 artiklan 1 kohdassa säädetyn ohjelman toteuttamisesta jäsenvaltioille aiheutuneista tukikelpoisista menoista. Neuvoston asetuksen 24 artiklan 3 kohdan b alakohdassa säädetään, että rahoitusosuuden määrä vahvistetaan komission päätöksissä. Asetuksen (EY) N:o 1543/2000 5 artiklan mukaisesti säädetään, että jäsenvaltioille tietojen keruusta aiheutuvia menoja koskevissa päätöksissä sovelletaan vähimmäisohjelman osalta 50 prosentin ja laajan ohjelman osalta 35 prosentin rahoitusosuutta.
(6)
Ensimmäinen erä olisi maksettava jäsenvaltioille. Toinen erä olisi maksettava vuonna 2008 sen jälkeen, kun komissiolle on toimitettu rahoituskertomus ja tekninen toimintakertomus, jossa selvitetään yksityiskohtaisesti vähimmäisohjelman ja laajan ohjelman laatimishetkellä asetettujen tavoitteiden täyttymisen tilanne, ja kun komissio on ne hyväksynyt.
(7)
Tässä päätöksessä säädetyt toimenpiteet ovat kalastuksen ja vesiviljelyn hallintokomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Tässä päätöksessä vahvistetaan kunkin jäsenvaltion osalta vuoden 2007 tukikelpoisten menojen määrä ja yhteisön rahoitusosuudet yhteisen kalastuspolitiikan toteuttamista varten tarvittavien tietojen keruuseen ja hallintaan.
2 artikla
Liitteessä I esitettyihin menoihin, jotka aiheutuvat yhteisen kalastuspolitiikan toteuttamista varten tarvittavien tietojen keruusta ja hallinnasta, voidaan myöntää rahoitusosuus, joka on enintään 50 prosenttia asetuksen (EY) N:o 1543/2000 5 artiklassa säädetyn vähimmäisohjelman tukikelpoisista menoista.
3 artikla
Liitteessä II esitettyihin menoihin, jotka aiheutuvat yhteisen kalastuspolitiikan toteuttamista varten tarvittavien tietojen keruusta ja hallinnasta, voidaan myöntää yhteisön rahoitusosuus, joka on enintään 35 prosenttia asetuksen (EY) N:o 1543/2000 5 artiklassa säädetyn laajan ohjelman tukikelpoisista menoista.
4 artikla
1. Yhteisö maksaa ensimmäisen erän, joka on 50 prosenttia liitteissä I ja II vahvistetusta yhteisön rahoitusosuudesta.
2. Toinen erä maksetaan vuonna 2008 rahoituskertomuksen ja teknisen raportin toimittamisen ja hyväksymisen jälkeen.
5 artikla
1. Tämän päätöksen mukaisesti tukikelpoisten määrien laskemisessa käytettävä euron vaihtokurssi on toukokuussa 2006 voimassa ollut vaihtokurssi.
2. Niiden jäsenvaltioiden kansallisena valuuttana tekemät menoilmoitukset ja ennakkohakemukset, jotka eivät osallistu talous- ja rahaliiton kolmanteen vaiheeseen, muunnetaan euroiksi siinä kuussa voimassa olevaan euron kurssiin, jonka kuluessa komissio on nämä ilmoitukset ja hakemukset vastaanottanut.
6 artikla
Tämä päätös on osoitettu kaikille jäsenvaltioille.
Tehty Brysselissä 7 päivänä elokuuta 2007.

Labels: 4
6
12
18
15